ΨΗΦΙΣΜΑ(1)

για τις επιπτώσεις των διαρθρωτικών δράσεων στον ευρωπαϊκό αλιευτικό τομέα όσον αφορά τη βιώσιμη ανάπτυξη του αλιευτικού τομέα των χωρών ΑΚΕ-ΕΕ

Η Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο (Γαλλία) από τις 29 Μαρτίου έως την 1η Απριλίου 1999,

Α. λαμβάνοντας υπόψη τα προηγούμενα ψηφίσματά της για την αλιεία, ιδίως την αλιεία στα κράτη ΑΚΕ και το 8o ΕΤΑ, και τη συνεργασία ΑΚΕ-ΕΕ στον αλιευτικό τομέα μετά το έτος 2000,

Β. λαμβάνοντας υπόψη τη νομική υποχρέωση για συνεκτικότητα μεταξύ των διαφόρων πολιτικών της ΕΕ, όπως η Κοινή Αλιευτική Πολιτική και η Πολιτική της Συνεργασίας για την Ανάπτυξη, υποχρέωση η οποία περιλαμβάνεται στη Συνθήκη του Μάαστριχτ,

Γ. λαμβάνοντας υπόψη τη δέσμευση, στη Συνθήκη του 'Αμστερνταμ (άρθρα 2 και 6) για την ενσωμάτωση των αρχών της βιώσιμης ανάπτυξης στις άλλες πολιτικές της Ευρωπαϊκής 'Ενωσης,

Δ. λαμβάνοντας υπόψη τη δέσμευση της Ευρωπαϊκής 'Ενωσης να εφαρμόσει τις εξαγγελθείσες αρχές στον Κώδικα Δεοντολογίας για μία Υπεύθυνη Αλιεία στο πλαίσιο του FAO,

Ε. λαμβάνοντας υπόψη την έκθεση (αριθ. 18/98) του Ελεγκτικού Συνεδρίου των Ευρωπαϊκών Κοινοτήτων σχετικά με τα κοινοτικά μέτρα ενθάρρυνσης για τη δημιουργία μεικτών εταιρειών στον αλιευτικό τομέα, και κυρίως τα κριτικά σχόλια σχετικά με τη διαχείριση των χρηματοδοτικών μέσων,

ΣΤ. λαμβάνοντας υπόψη την πρόταση της Ευρωπαϊκής Επιτροπής σχετικά με τις διαρθρωτικές δράσεις στον αλιευτικό τομέα (COM (1998)728 τελικό) και κυρίως τον επαναπροσδιορισμό των μεικτών εταιρειών,

Ζ. αναγνωρίζοντας ότι ο τελικός στόχος των αλιευτικών σχέσεων μεταξύ ΕΕ και χωρών ΑΚΕ είναι η προώθηση της ανάπτυξης των αλιευτικών δραστηριοτήτων οι οποίες θα διαφυλάττουν τα αλιευτικά αποθέματα και θα ενθαρρύνουν τη μέγιστη αξιοποίηση των αλιευτικών πόρων στις χώρες ΑΚΕ, λαμβάνοντας πρωτίστως υπόψη τις ανάγκες του τοπικού πληθυσμού όσον αφορά την πρόσβαση στους πόρους, τη διατροφή, την απασχόληση και τα εισοδήματα,

1. είναι πεπεισμένη ότι η δημιουργία μεικτών εταιρειών στις χώρες ΑΚΕ θα πρέπει να αποσκοπεί στη βελτίωση της οικονομικής απόδοσης και τη δίκαιη διεξαγωγή των αλιευτικών δραστηριοτήτων των χωρών ΑΚΕ σε τοπικό επίπεδο, χωρίς να παραγνωρίζεται ότι ο απώτερος στόχος είναι η βιώσιμη ανάπτυξη του αλιευτικού τομέα ΑΚΕ χάρη στη διαφύλαξη μίας βάσης παραγωγικών πόρων,

2. εκτιμά ότι η έλλειψη πληροφόρησης τόσο των χωρών ΑΚΕ όσο και της ΕΕ όσον αφορά την κατάσταση των αποθεμάτων στα ύδατα των χωρών ΑΚΕ, τις αλιευτικές δραστηριότητες που διεξάγονται από μικτές εταιρίες στα κράτη ΑΚΕ (με επιδότηση από τα ευρυρωπαϊκά διαρθρωτικά ταμεία), καθώς επίσης και τις επιπτώσεις των δραστηριοτήτων αυτών στην ανάπτυξη του τοπικού αλιευτικού τομέα ΑΚΕ, συνηγορεί υπέρ της εφαρμογής μίας προληπτικής προσέγγισης στον τομέα αυτό,

3. θεωρεί επίσης ότι, όσον αφορά το ζήτημα αυτό, πρέπει οι χώρες ΑΚΕ να καταβάλουν ιδιαίτερες μακροπρόθεσμες προσπάθειες, σε συνεργασία με τους εταίρους τους της ΕΕ, ώστε να ενισχυθούν οι ανθρώπινες και θεσμικές ικανότητες των χωρών ΑΚΕ όσον αφορά την ανάλυση και διαχείριση του τομέα, μέσω κοινών δράσεων κατάρτισης και έρευνας υψηλού επιπέδου,

4. τονίζει ότι η ενίσχυση των ικανοτήτων των χωρών ΑΚΕ όσον αφορά την οικονομική ανάλυση και την ανάλυση της πολιτικής που πρέπει να εφαρμοσθεί καθώς επίσης και τις ικανότητές τους για επιτήρηση και έλεγχο, αποτελεί μία θεματική προτεραιότητα η οποία πρέπει να βρίσκεται στο ύψος των απαιτήσεων που επιβάλλει η διαχείριση σύνθετων αλιευτικών περιοχών,

5. επισημαίνει ότι υπάρχει κίνδυνος, μέσω αυτών των επιχορηγούμενων μεικτών εταιρειών που εγκαθίστανται στις χώρες ΑΚΕ, να ενθαρρυνθεί η υπερεκμετάλλευση των αλιευτικών πόρων ΑΚΕ και να στρεβλωθεί ο ανταγωνισμός όσον αφορά τους πόρους και τις αγορές, με τον προϋπάρχοντα τοπικό τομέα (αλιεύματα και μεταποίηση), ιδίως τον τομέα βιοτεχνικού χαρακτήρα,

6. ζητά, στο πλαίσιο της αναθεώρησης των διατάξεων που αφορούν τις διαρθρωτικές δράσεις στον τομέα της ευρωπαϊκής αλιείας:

- o στόχος των διαρθρωτικών μέτρων τα οποία επιδιώκουν "να συμβάλουν στην επίτευξη κατά τρόπο βιώσιμο μίας ισορροπίας μεταξύ των αλιευτικών πόρων και της εκμετάλλευσής τους", να λαμβάνεται υπόψη όχι μόνο στα κοινοτικά ύδατα αλλά επίσης και σε όλα τα ύδατα στα οποία αναπτύσσονται οι δραστηριοτήτες του κοινοτικού στόλου, και κυρίως στα ύδατα των χωρών ΑΚΕ,

- o στόχος των διαρθρωτικών μέτρων "να ενισχύσουν την ανταγωνιστικότητα και να συμβάλουν στην ανάπτυξη οικονομικά βιώσιμων επιχειρήσεων..." καθώς επίσης και να "αναζωογονήσουν περιοχές (στην Ευρώπη) που εξαρτώνται από την αλιεία", να μην υλοποιηθεί, στα ύδατα των χωρών ΑΚΕ, με την επιδότηση μορφών εταιρικής σχέσης οι οποίες θα μπορούσαν να δημιουργήσουν ανταγωνισμό με τους πόρους στον τοπικό τομέα ΑΚΕ και να στρεβλώσουν την ανταγωνιστικότητα στις αγορές με τις προϋπάρχουσες τοπικές επιχειρήσεις ΑΚΕ, κυρίως στο βιοτεχνικού χαρακτήρα τομέα,

- o στόχος των διαρθρωτικών μέτρων για τη σύσταση μεικτών εταιρειών "να βελτιώσουν τον ανεφοδιασμό της ευρωπαϊκής αγοράς σε αλιευτικά προϊόντα...", να μην υλοποιηθεί εις βάρος των δυνατοτήτων πρόσβασης στην αγορά των υφιστάμενων τοπικών επιχειρήσεων ΑΚΕ, κυρίως βιοτεχνικού χαρακτήρα, ούτε εις βάρος της επισιτιστικής ασφάλειας των τοπικών πληθυσμών των χωρών ΑΚΕ,

7. συνιστά επομένως να παραχωρηθούν στα κράτη ΑΚΕ μέσα ελέγχου των δραστηριοτήτων των ξένων στόλων (ιδίως των ευρωπαϊκών) και των μεικτών εταιρειών, και μέσα για τη συμμετοχή του τοπικού τομέα στον καθορισμό της αλιευτικής πολιτικής, προκειμένου να υποστηριχθεί η κατάρτιση ενός λεπτομερούς σχεδίου διαχείρισης των πόρων και του αλιευτικού δυναμικού, όπως υποστηρίχθηκε από το FAO,

8. προτείνει, με βάση το σχέδιο αυτό, να καθοριστεί μία συνεκτική στρατηγική μεταξύ Ευρωπαϊκής 'Ενωσης και κάθε χώρας ΑΚΕ, με τη συμμετοχή των φορέων του τοπικού αλιευτικού τομέα ΑΚΕ (κυρίως της βιοτεχνικής αλιείας), και λαμβάνοντας υπόψη τις διάφορες πλευρές της εμπλοκής των ευρωπαϊκών και ξένων στόλων που υπάρχει τόσο στην ενδιαφερόμενη χώρα όσο και στις χώρες της περιοχής (αλιευτικές συμφωνίες, μεικτές επιχειρήσεις, κ.λπ.),

9. ζητά από την Ευρωπαϊκή 'Ενωση να διασφαλίσει ότι οποιαδήποτε ενδεχόμενη μεταβίβαση σκαφών δεν θα παραβιάζει τη διεθνή νομοθεσία, ούτε τους στόχους της πολιτικής διατήρησης και διαχείρισης των θαλάσσιων πόρων που έθεσε το κράτος ΑΚΕ,

10. ζητά, στο πλαίσιο αυτό, η συνολική πρόσβαση των ευρωπαϊκών στόλων να βασίζεται στην προκαταρκτική επιστημονική αξιολόγηση των πόρων, η οποία θα πραγματοποιείται από κοινού και/ή από ανεξάρτητους εμπειρογνώμονες, στις τοπικές ανάγκες (ιδίως της βιοτεχνικής αλιείας) πρόσβασης στους πόρους, επισιτιστικής ασφάλειας, απασχόλησης και εισοδήματος, καθώς επίσης και στην πρόσβαση που παραχωρείται σε άλλους ξένους στόλους,

11. εκτιμά ότι για να αποφευχθεί κάθε κίνδυνος υπερεκμετάλλευσης των αλιευτικών πόρων ΑΚΕ η διαρθρωτική βοήθεια θα μπορούσε να προωθεί την υιοθέτηση, με στόχο να μειωθεί η αλιευτική ικανότητα στα ευρωπαϊκά ύδατα, εναλλακτικών μέτρων σε σχέση με την εξαγωγή ικανότητας στις χώρες ΑΚΕ,

12. υπογραμμίζει, παρά την παράγραφο 8 ανωτέρω και σύμφωνα με τις σχετικές διατάξεις του Τίτλου III, και ιδίως των άρθρων 58, 59 και 60 της τέταρτης Σύμβασης ΑΚΕ-ΕΕ του Λομέ, ότι θα ληφθούν κατάλληλα μέτρα από την Ευρωπαϊκή Κοινότητα και τα κράτη μέλη της ώστε να εξευρεθούν τρόποι για μία πιο στενή συνεργασία μεταξύ ΕΕ και κρατών ΑΚΕ στο πλαίσιο μεικτών επιχειρήσεων και σαφώς καθορισμένων έργων ΑΚΕ, ιδίως με σκοπό την ανάπτυξη της ικανότητας των χωρών ΑΚΕ να προωθήσουν οικονομικά βιώσιμες αλιευτικές δραστηριότητες, συμπεριλαμβανομένων των δραστηριοτήτων που συνδέονται με τη βιομηχανική αλιεία,

13. εκτιμά ότι η διαρθρωτική βοήθεια θα μπορούσε να προωθήσει την υιοθέτηση πιο επιλεκτικών αλιευτικών εξοπλισμών και μεθόδων στο πλαίσιο των δραστηριοτήτων ευρωπαϊκών πλοίων τα οποία αλιεύουν στα ύδατα των χωρών ΑΚΕ,

14. συνιστά να αποθαρρύνεται η κατασκευή ευρωπαϊκών πλοίων με βασικό προορισμό να αλιεύουν στα ύδατα ΑΚΕ, στο βαθμό που θα αυξήσουν ενδεχομένως την πίεση επί των αλιευτικών πόρων ΑΚΕ των οποίων τα αποθέματα δεν είναι πλήρως γνωστά ή αποτελούν ήδη αντικείμενο τοπικής εκμετάλλευσης, και αυτό χωρίς να υπάρξει κανενός είδους συμβολή στη μείωση της πίεσης επί των των πόρων στα ευρωπαϊκά ύδατα (γεγονός που αποτελεί έναν από τους στόχους των διαρθρωτικών μέτρων),

15. ζητά από την Επιτροπή να συντάσσει τακτικά έκθεση σχετικά με τα μέτρα τα οποία λαμβάνονται για την εφαρμογή του παρόντος ψηφίσματος, και ιδιαίτερα όσον αφορά την αξιολόγηση των πόρων σε σχέση με το οικοσύστημα, και εκτιμά επιπλέον ότι πρέπει να υποστηριχθεί η βιώσιμη διαχείριση,

16. ενθαρρύνει τις κυβερνήσεις των χωρών ΑΚΕ, σε εθνικό ή επαρχιακό επίπεδο ανάλογα με την περίπτωση, να δημιουργήσουν προστατευόμενες θαλάσσιες ζώνες προκειμένου να διαφυλάξουν την παραγωγικότητα των υδάτων τους και να πολλαπλασιάσουν τον πληθυσμό στις ζώνες που αποτέλεσαν αντικείμενο υπερεκμετάλλευσης, γεγονός το οποίο θα επιτρέψει επίσης τη διαφύλαξη της θαλάσσιας βιοποικιλότητας για πολλαπλούς σκοπούς,

17. ενθαρρύνει τη δημιουργία νέων σχέσεων μεταξύ του δημόσιου τομέα και των επιχειρήσεων του ιδιωτικού τομέα, τόσο μικρομεσαίας όσο και βιομηχανικής διάστασης, προκειμένου να υποστηριχθεί η επιδίωξη της βιώσιμης διαχείρισης προς το αμοιβαίο συμφέρον όλων,

18. αναθέτει στους Συμπροέδρούς της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απρλίου 1999 στο Στρασβούργο (Γαλλία).